dr. sc. **Marina Marinković**

Zavod za lingvistička istraživanja HAZU, Zagreb

mvalencic@hazu.hr

mr. sc. **Hrvojka Božić**

Gradski muzej Karlovac

hrvojka.bozic@gmk.hr

dr. sc. **Goran Zlodi**,

Odsjek za informacijske i komunikacijske znanosti,

Filozofski fakultet, Sveučilište u Zagrebu

gzlodi@ffzg.hr

Govori karlovačkog područja – jedinstveni primjer hrvatske jezične baštine

Tijekom 2015. godine Gradski muzej Karlovac je započeo projekt istraživanja karlovačkih govora kao specifičnog primjera susreta svih triju narječja s ciljem da istražimo, zabilježimo, sačuvamo i populariziramo ovaj vid karlovačke nematerijalne baštine.

U okviru Strateškoga plana Gradskog muzeja Karlovac kao aktivnost od posebne važnosti istaknuto je provođenje očuvanja i prezentiranja nematerijalne baštine. Finalni je cilj tih aktivnosti stvaranje i razvijanje novih zbirki dokumenata nematerijalne kulture karlovačkoga kraja.

Jezična baština (usmena književnost, jezik, dijalekti i pisma) dosad nije bila istraživana u našem Muzeju, a važna je odrednica kulture još uvijek prisutna u svakodnevnoj komunikaciji stanovnika karlovačke okolice, uvjetovana specifičnim prostorom i poviješću.

Prvom fazom projekta obavili smo dijalektološka istraživanja četiriju punktova karakterističnih govora: štokavskog, kajkavskog, čakavskog i jednog miješanog govora.

Prikupljenu građu prezentirali smo kroz predavanja za javnost, tiskani deplijan, a u pripremi je audiovizualni oblik koji bi bio dostupan u stalnom postavu Gradskog muzeja Karlovac i na *web* stranici GMK-a, a uključivao bi snimku govora i njenu analizu sa stručnim komentarima.